Tropenatt flere steder i landet
Vakthavende meteorolog ved Meteorologisk institutt, Aurora Stenmark, opplyser til NTB at temperaturen ikke gikk under 20 grader flere steder natt til onsdag. Skien i Telemark, Sarpsborg i Østfold og Sande i Vestfold var over tropenattgrensa natten gjennom. For at det skal kunne kalles tropenatt, kan ikke temperaturen synke under 20 grader. Skien hadde den høyeste minimumstemperaturen med 20,9 grader og 21,1 grader ved to forskjellige målestasjoner, mens Sarpsborg og Sande hadde henholdsvis 20,1 og 20,0 grader. Bø i Telemark ble notert for 20,4 grader som laveste målte temperatur. Oslo var nær, men noen minutter med 19,9 grader ødela det som kunne blitt en tropenatt i hovedstaden. Også målestasjonene ved Strømtangen fyr og Ferder Fyr ble det målt 19,9 grader som det laveste natt til onsdag. Stenmark sier at man ikke kan utelukke flere tropenetter allerede natt til torsdag, og at forholdene gjør at dette er fullt mulig. Meteorologen forteller om pent sommervær både onsdag, torsdag og fredag, selv om det kan komme enkelte regnbyger i indre strøk.
Det ble målt tropenatt både i Sarpsborg, Sande, Skien og Bø i Telemark natt til onsdag. Oslo var nede i 19,9, og tropenatta glapp så vidt.